1690 het dr Basler Groossi Root dr Chliini Root entmachdet und het si Machstellig gege die Revolutionäre vom 1691er Wäse chönne verdeidige. Im Root si Politik isch sehr konservativ gsi und d Stadt het sich hundert Johr lang gege nötigi soziali Reforme gstellt bis zur französische Revolution, wo d Eidgenosseschaft in konservativi und reformfreudigi Kanton gschbalte het. D Schdadt Basel isch rif gsi für soziali Verändrige und het 1790 d Liibeigeschaft im Baselbiet ufghobe und am 20. Jänner 1798 in ere unbluetige Revolution, wo vom radikale Patriot Peter Ochs und em gmässigte Johann Lukas Legrand agfüehrt worden isch, d Herrschaft vom patrizische Daig abgschafft und d Land- mit dr Stadtbevölkerig gliichgstellt. Vili Basler, vor allem uf dr Landschaft, si revolutionär gsinnt gsi und hai afänglig dr Iimarsch vo de republikanische französische Druppe durchus begrüesst, wenn die sich au in churzer Ziit zimlig verhasst gmacht hai dur ihr Benäh. Nach de Napoleonische Chrieg isch s Fürschtbischtum Basel am Wiener Kongräss (1815) ufdeilt worde zwüsche Basel und Bärn: Bärn het s Laufedaal und dr Jura übercho und Basel s Birsegg. Mit dr Restauration isch aber au z Basel dr Liberalismus zruggdrängt worde. E Bispil für dr neu Konservatismus isch dr langjöhrig Bürgermeister Johann Heinrich Wieland gsi, wo während dr Helvetik d Neuerige understützt het, sich aber gege dr Geist vo dr Basler Revolution gwändet het, wo die liberali Regeneration sich in de 1830er Johr het afo usbreite.